section_heading: Opis dobra
paragraph_text: Gotička dvokatnica iz 15. stoljeća (kuća Jakšić), sagrađena je uz zapadni zid tzv. palače Hektorović. Pravokutnog, izduženog tlocrta zaključena je dvovodnim krovom. Zauzima jugozapadni ugao i veći dio zapadnog oboda bloka kuća. Južno, glavno pročelje je izrazito usko, ali je zbog otvorenosti prema glavnom gradskom trgu raščlanjeno triforom na kojoj je obiteljski grb. U 17. stoljeću je doživjela barokizaciju i iz tog vremena potječe portal na zapadnom pročelju.